Idemo sada na Prijedlog odluke o proglašenju IGP-a RH u Jadranskom moru. Predlagatelj je vlada. O prijedlogu ove odluke danas ćemo glasovati na temelju zaključka HS koji je donesen na 5. izvanrednoj sjednici 18. prosinca 2020.. Podsjećam da tom prilikom nije prihvaćan amandman, kao ni zaključak Kluba Hrvatskih suverenista koji su podneseni na prijedlog odluke. Rasprava je zaključena. Nakon što je rasprava zaključena vlada je podnijela amandman. Na temelju čl. 199. provedena je rasprava na sjednici koja je održana u srijedu. Sada dajem na glasovanje amandman vlade, molim glasujmo. Tko je za? Oprostite, zaustavit ćemo sada glasovanje jer se javio kolega Zekanović, izvolite.
Poštovani predsjedniče HS, traćim stanku ispred Kluba Hrvatskih suverenista da bi se dodatno konzultirali o predloženom amandmanu. Ovdje moram istaknuti da se sa proglašenjem IGP-a na ovaj način ništa ne mijenja i nadam se da je hrvatska javnost s obzirom da smo o ovome raspravljali evo skoro mjesec dana na koncu to shvatila da će i večeras kao što su i jučer navečer i prekjučer navečer talijanske koće rovariti po hrvatskom dnu odnosno po hrvatskom dijelu IGP-a. Jedini način da vlada Andreja Plenkovića zaštiti hrvatsko more od talijanskih ribara je da se sukladno odluci Europske komisije taj prostor i zaštiti. Međutim, s obzirom na jednu ne suverenističku politiku Andreja Plenkovića i Vlade RH do toga nažalost neće doći. Trenutno imamo idealnu situaciju da prisilimo Italiju i da prisilimo ostale članice EU da se hrvatski dio IGP-a zaštiti, ali to se dogoditi neće. Ja ovim putem apeliram na hrvatsku javnost da se izvrši pritisak dodatan na vladu Andreja Plenkovića i da se ključan strateški interes hrvatske države ovdje ostvari. Ponovit ću, ne radi se o zaštiti hrvatskog dijela Jadrana, ne radi se o proširenju suvereniteta Hrvatske na 20 i nekoliko tisuća km2 nego se radi o, još jednom ću naglasiti, najvećoj obmani hrvatske javnosti u režiji aktualne vlade.
Kolega Zekanović, formalno odobravam stanku, ali ću se pozvati na čl. 293.b., tako da ćemo odmah nastaviti dalje sa radom, pa ću dati na glasovanje amandman vlade. Tko je za? Tko je suzdržan? I tko je protiv? Utvrđujem da je jednoglasno 139 glasova za prihvaćen amandman vlade, te on postaje sastavni dio odluke o proglašenju IGP-a RH u Jadranskom moru. Sada dajem na glasovanje Odluku o proglašenju IGP-a RH u Jadranskom moru, molim glasujmo. Tko je za? Tko je suzdržan? I tko je protiv? Utvrđujem da je 141 glas bio za, dakle jednoglasno smo donijeli Odluku o proglašenju IGP-a RH u Jadranskom moru.